**Ardalan Shekarabi** (s. 28. marraskuuta 1978 Manchester, Iso-Britannia) on ruotsalainen sosiaalidemokraattisen puolueen poliitikko. Hän on ollut kansanedustajana valtiopäivillä keväästä 2013 lähtien. Hänet valittiin julkishallintoministeriksi (*civilminister*) Löfvenin I hallitukseen lokakuussa 2014 ja hän jatkoi virassaan Löfvenin II hallituksessa, mutta siirtyi lokakuussa 2019 sosiaalivakuutusministeriksi, missä virassa hän toimi lokakuuhun 2022 saakka.

Elämä ja ura
------------

Shekarabi syntyi vuonna 1978 Manchesterissa, Isossa-Britanniassa, mutta varttui Iranissa Teheranin lähistöllä. Vuonna 1989 hän muutti Ruotsiin äitinsä kanssa. Heidän turvapaikkahakemuksensa hylättiin, mutta he piiloutuivat viranomaisilta ja saivat pari vuotta myöhemmin oleskeluluvan humanitäärisistä syistä. Shekarabi kävi lukio-opinnot Gävlessä, ja opiskeli sitten juristiksi Uppsalan yliopistossa, josta hän valmistui vuonna 2007.

Shekarabi liittyi Ruotsin sosiaalidemokraattiseen nuorisoliittoon (SSU) vuonna 1993. Hän toimi järjestön puheenjohtajana vuosina 2003–2005. Hän ei hakenut jatkokautta vuoden 2005 liittokokouksessa, koska oli paljastunut, että hänen puheenjohtajavaalikampanjaansa vuonna 2003 oli rahoitettu muihin tarkoituksiin korvamerkityillä rahoilla. Lisäksi SSU:ta olivat ravistelleet jäsenmäärään liittyvät epäselvyydet. Shekarabi palasi politiikkaan vuonna 2009, kun hän oli ehdolla Euroopan parlamenttiin sosiaalidemokraattien listalla. Hän sai 19 936 henkilökohtaista ääntä, mutta häntä ei valittu parlamenttiin.

Shekarabi, Magdalena Andersson ja Per Bolund vastanimitettyinä ministereinä lokakuussa 2014.
Vuoden 2010 valtiopäivävaalien jälkeen, kun sosiaalidemokraatit olivat kärsineet toisen peräkkäisen vaalitappion, Shekarabi asetettiin johtamaan kriisikomissiota Anna Johanssonin kanssa. Komission tehtävänä oli selvittää, mistä sosiaalidemokraattien kannatuksen romahtaminen johtui, ja miten puolue saataisiin uuteen nousuun. Shekarabi nousi varapaikalta valtiopäiville maaliskuussa 2013. Huhtikuussa 2013 hänet valittiin sosiaalidemokraattien toimeenpanevaan valiokuntaan.

Vuonna 2014 hänet valittiin julkishallintoministeriksi Löfvenin I hallitukseen. Ministerinä hän ajoi läpi muun muassa pelilainsäädännön uudistuksen. Hän jatkoi virassaan Löfvenin II hallituksessa, mutta siirtyi sosiaaliturvaministeriksi syksyllä 2019.

Yksityiselämä
-------------

Shekarabi asuu Knivstassa ja hän on naimisissa. Vuonna 2018 ELLE-naistenlehti valitsi hänet vuoden parhaiten pukeutuvaksi mieheksi. Hänen tavaramerkkinsä ovat rusetit, joita hän omistaa noin 30-40 kappaletta.

Lähteet
-------

1. ↑  Ardalan Shekarabi (S) *Riksdagen*. Viitattu 17.5.2021. (ruotsiksi)
2. ↑  Uutistoimisto TT: Gömd flykting in i regeringen *Aftonbladet*.  3.10.2014. Viitattu 17.5.2021. (ruotsiksi)
3. 1 2  CV Ardalan Shekarabi *Regeringskansliet*.  Arkistoitu. Viitattu 17.5.2021. (ruotsiksi)
4. ↑  Shekarabi avgår som SSU-bas i sommar *SVT Nyheter*.  11.4.2005. Viitattu 17.5.2021. (ruotsiksi)
5. ↑  Nils Holmqvist: Nu är Ardalan Shekarabi tillbaka *arbetarbladet.se*.  19.2.2009. Viitattu 17.5.2021. (ruotsiksi)
6. ↑  Europaparlamentsval, valresultat *Ruotsin tilastokeskus*. Viitattu 17.5.2021. (ruotsiksi)
7. ↑  Karin Runblom: Socialdemokraterna tillsätter kriskommission *Sveriges Radio*.  22.9.2010. Viitattu 17.5.2021. (ruotsiksi)
8. ↑  Shekarabi tar plats i VU *Upsala Nya Tidning*.  6.4.2013. Viitattu 17.5.2021. (ruotsiksi)
9. ↑  Markusson, Simon; Kleja, Monica & Persson, Ewa: Ardalan Shekarabi (S) – politiker med egen profil *Arbetsvärlden*.  1.10.2019. Viitattu 17.5.2021. (ruotsiksi)
10. ↑  Arnell, Olle: Ardalan Shekarabi utsedd till årets bäst klädda man på ELLE-galan 2018 *Café*.  19.1.2018. Viitattu 17.5.2021. (ruotsiksi)

Aiheesta muualla
----------------

* Ardalan Shekarabi Ruotsin valtiopäivien sivuilla (ruotsiksi)

CommonsCommons
Wikimedia Commonsissa on kuvia tai muita tiedostoja aiheesta **Ardalan Shekarabi**.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |

 |